作者:白居易
標題:六年春贈分司東都諸公
內容:我為同州牧，內愧無才術。忝擢恩已多，遭逢幸非一。偶當穀賤歲，適值民安日。郡縣獄空虛，鄉閭盜奔逸。其間最幸者，朝客多分秩。行接鴛鷺群，坐成芝蘭室。時聯拜表騎，間動題詩筆。夜雪秉燭遊，春風攜榼出。花教鶯點檢，柳付風排比。法酒淡清漿，含桃嫋紅實。洛童調金管，盧女鏗瑤瑟。黛慘歌思深，腰凝舞拍密。每因同醉樂，自覺忘衰疾。始悟肘後方，不如杯中物。生涯隨日過，世事何時畢。老子苦乖慵，希君數牽率。